Latvijas Basketbola savienības prezidenta Valda Voina ziņojums LBS biedru sapulcē 2015.gada 10.februārī

Pirms gada mūsu konferencē LBS biedri atbalstīja ideju iesaistīties EuroBasket’2015 rīkošanā, ja ārkārtas apstākļi liegs Ukrainai iespēju uzņemt turnīra dalībniekus. Šodien skaitām dienas līdz pirmajai EuroBasket’2015 spēlē Arēnā Rīga un esam lepni, ka Rīga kļuvusi par Berlīnes, Zagrebas, Monpeljē un Lilles partneri lielā basketbola foruma sarīkošanā.

Tas nebija nejaušs panākums veiksmīgas apstākļu sakritības rezultātā. Uz šo mērķi Latvijas Basketbola sabiedrība mērķtiecīgi gāja vismaz astoņus gadus, regulāri rīkojot Eiropas un pasaules jaunatnes čempionātus, kā arī Eiropas sieviešu čempionātu. Savu artavu devis ikviens basketbola treneris un Jaunatnes līgas dalībnieks, ar ikdienas aktivitātēm uzturot spēkā mūsu basketbola tradīcijas un Latvijas kā basketbola valsts tēlu.

Savu daļu darba izdarīja valstsvienība, uzvarot visās sešās kvalifikācijas spēlēs. Mums izdevās kvalitatīva priekšvēlēšanu kampaņa, gan laikus sagatavojot nepieciešamās valsts un Rīgas pilsētas garantijas, gan sagatavojot informatīvo bukletu un videoklipu, gan iesaistot valsts augstāko vadību – Saeimas priekšsēdētāju Solvitu Āboltiņu, kuras uzruna klātienē palīdzēja pārliecināt FIBAEurope vadītājus, ka Rīga būs īstā vieta EuroBasket norisei.

Latvijas izraudzīšana par vienu no EuroBasket’2015 rīkotājām parāda mūsu basketbola pieaugušo starptautisko autoritāti. To apliecina arī mūsu pārstāvju līdzdalība FIBA struktūrās. Gunta Baško-Melnbārde ieļauta FIBA Tehniskajā komisijā, Ojārs Kehris turpinās darbu finanšu komisijā, Artūrs Šēnhofs ievēlēts FIBAEurope Jaunatnes komisijā, Edijs Eglītis – Sieviešu basketbola komisijā, bet Edgars Šneps – FIBAEurope valdē.

Starptautiskās tiesnešu sabiedrības elitē nostiprinājies LBS Tiesnešu komisijas vadītājs Oļegs Latiševs, kurš 2014.gadā pārstāvēja Latvijas Pasaules kausa izcīņā. Augstākā līmeņa sacensībās regulāri strādā arī pieci citi FIBA kategorijas arbitri, savukārt FIBA tiesnešu instruktora Oskara Luča aktīvā darbība jauno kolēģu audzināšanā ļauj cerēt, ka starptautiskajā arēnā drīz izies vēl kāds Latvijas tiesnesis un arī tiesnese.

Eiropas vīriešu čempionāta atgriešanās Latvijā pēc 78 gadu pārtraukuma un lielā interese par EuroBasket biļetēm liecina, ka vismaz uz kādu laiku basketbols atgriezīsies visas Latvijas interešu degpunktā. Sešas spēļu dienas Arēnā Rīga būs svētki, bet tā būs arī unikāla iespēja nostiprināt basketbola pozīcijas. Iespēja, kura jāizmanto, katram basketbola cilvēkam izdarot savu darbu savā vietā – ieinteresējot, iesaistot un basketbolā noturot bērnus un jauniešus, popularizējot basketbolu radošajās un lietišķajās aprindās, arī demonstrējot prasmi savas problēmas atrisināt konstruktīvi un koleģiāli, neieslīgstot savstarpējos kašķos.

Lai cik radoša un enerģiska būtu EuroBasket’2015 publicitātes kampaņa, ir skaidrs, ka milzīga nozīme EuroBasket veiksmīgā norisē būs mūsu valstsvienības sportiskajiem rezultātiem. Ainara Bagatska vadītās komandas attīstības dinamika un atsevišķu spēlētāju karjeras attīstība ļauj nākotnē raudzīties ar piesardzīgu optimismu. To stiprina veselīgais sportiskais gars, kas raksturo pašreizējo valstsvienības līderu paaudzi un nosaka toni komandā. Tas ir ne tikai pašu spēlētāju, bet arī viņu treneru un vecāku nopelns. Tā ir pieredze, kas jāpārņem un jāattīsta, audzinot jaunos basketbolistus un no mazotnes liekot viņiem pie sirds, ka lielu sportistu raksturo ne tikai izcili fiziskie dotumi, bet arī izpratne par ētiku un pilsoniskā stāja.

Savu artavu valstsvienības progresā dod arī Aldaris Latvijas Basketbola līga. Pagājušajā vasarā puses izlases kandidātu nāca no LBL klubiem un arī šosezon Latvijas čempionāta spēlēs redzam spēlētājus, kuri septembrī pārstāvēs valsti EuroBaske’'2015. Skatītāju skaita pieaugums Aldaris LBL spēlēs liecina, ka līdzjutēji ir novērtējuši mūsu čempionāta pievilcību. BK „Ventspils” atgriešanās valsts čempionu tronī pēc piecu gadu pārtraukuma piešķilusi jaunu sportisko intrigu un patīkami, ka mūsu flagmaņiem rodas sekotāji – aizvadītais gads bijis veiksmīgs arī Jēkabpils, Jūrmalas un Liepājas komandām, vēlmi atgriezties elitē apliecinājis „Barons”, veiksmīgs restarts izdevies Jelgavas komandai, rokas nenolaiž Latvijas Universitātes studenti un Saldus vienība.

Tomēr priecājoties par Latvijas līgas izaugsmi, neaizmirsīsim, ka Latvijas spēlētāju attīstībai un vitāli nepieciešama regulāra starptautiskā pieredze. Tāpēc LBS pēc iespējas cenšas sabalansēt kalendāru tā, lai nodrošinātu intrigu valsts čempionātā un sekmētu labāko komandu sniegumu starptautiskajā arēnā.

Par basketbola pozīcijām liecina ne tikai situācija virslīgā, bet arī fakts, ka gadu no gada pieaug interese par LBL 2 . un 3.divīzijas čempionātiem. Ar stabilu dalībnieku skaitu lepojas novadu un reģionālie turnīri. Basketbols ir foršs visos līmeņos. To zinām paši un gribam parādīt arī citiem. Patlaban Latvijas līgu vadības darba kārtībā ir jauna turnīra izveide reģionu labākajām komandām. Basketbola savienības portāls basket.lv piedāvā iespēju mūsu biedriem un sadarbības partneriem izmantot modernas basketbola statistikas programmas iespējas. Vairāku turnīru rīkotāji tās jau izmanto, citus aicinām iesaistīties.

2014.gadā par sevi pozitīvi lika runāt arī mūsu sieviešu valstsvienība. Galvenā trenera Ainara Zvirgzdiņa vadībā tika veiksmīgi pārvarēta Eiropas čempionāta kvalifikācijas turnīrs, un jūnijā meitenes jau sesto reizi pēc kārtas cīnīsies finālturnīrā. Tas ir unikāls panākums, ņemot vērā situāciju sieviešu basketbola piramīdas augšējos stāvos, kur nevaram lepoties ar lielu spēcīgu komandu skaitu.

Pērnpavasar valsts sieviešu čempionu tronī atgriezās „TTT Rīga”, kas kopā ar savu jaunatnes sistēmu regulāri gatavo spēlētājas gan valstsvienībai, gan junioru izlasēm. Par intrigu Latvijas čempionātā un spēlētāju izaugsmi gādā SK „Cēsis”. Jaunatnes izlasēm savas pārstāves deleģē gan studentu komandas „RSU/Merks” un „Latvijas Universitāte”, gan Liepāja. Tomēr ar to nepietiek, lai Latvija pelnīti varētu pretendēt uz sieviešu basketbola lielvalsts statusu, par kādu it kā liecina gan vēsturiskie TTT panākumi, gan mūsu valstsvienības iekarotā vieta Eiropas elitē pēdējā desmitgadē. Lai nostabilizētu pozīcijas, ceram ne tikai uz prasmīgu resursu izmantošanu, bet arī uz kvalitatīvu ieguldījumu no tādiem basketbola centriem kā Ventspils, Valmiera, Jelgava, kā arī ciešāku sadarbību ar Baltijas valstu klubiem

2014.gadā jaunatnes izlases turpināja tradīciju no Eiropas čempionātiem atgriezties mājās ar medaļām un augstām vietām. U16 izlases puiši trenera Jāņa Gailīša vadībā izcīnīja otro vietu savā čempionātā, kas notika Ogrē, Grobiņā, Liepājā un Rīgā. U16 un U20 izlašu meitenes treneru Aināra Čukstes un Aivara Vīnberga vadībā izcīnīja piektās vietas, bet U18 izlases puiši trenera Arņa Vecvagara vadībā – 8.vietu Eiropas čempionātā.

Divām no šīm komandām panākumu pamatā bija mērķtiecīgs darbs visā sezonas garumā, dodot iespēju treneriem ilgā laika posmā izvērtēt un darbā iepazīt kandidātus, kā arī piestrādāt pie komandas saliedēšanas un trūkumu novēršanas.

Diemžēl pēc trīs gadu veiksmīgas sadarbības no basketbola atbalstīšanas attiecies Latvijas Mobilais telefons, apturot Basketbola akadēmijas iestrādes, kas ļāva junioriem iegūt LBL spēļu pieredzi un palīdzēja jaunajiem talantiem mazināt plaisu, kas šķir jauniešu un pieaugušo basketbolu. Šādos apstākļos īpašu nozīmi iegūst LBS spēja nodrošināt kvalitatīvu darbu jaunatnes izlasēs. Piemēram, jau ceturto gadu U16 izlases meitenes piedalās valsts pieaugušo čempionātā. Aicinu sporta skolu pārstāvjus konstruktīvi sadarboties, paturot prātā, ka jaunatnes sporta sistēmas darbības galvenais mērķis ir jaunā cilvēka talanta attīstība nevis uzvaras savstarpējās cīņās Jaunatnes līgas čempionātā.

Pēdējos 10 gados Eiropas jaunatnes čempionātos izcīnīti septiņi medaļu komplekti, apliecinot Latvijas jaunatnes basketbola sistēmas potenciālu. Ir pamats būt lepniem, taču nav pamata ieslīgt pašapmierinātībā, jo jaunatnes komandu plūktie lauri ātri novīst. Jau sākusies jaunā sezona un pirmie signāli no Baltijas jūras kausa izcīņas turnīriem liecina, ka tā būs sarežģītāka par iepriekšējo.

Spilgti talanti Latvijā nedzimst katru gadu. Basketbols ir populārs visā Eiropā, informācijas un zināšanu aprite notiek ļoti strauji un esam spiesti konstatēt, ka grūti konkurēt ar basketbola tradīciju ziņā ne pārāk bagātām valstīm, kuru resursi (spēlētāju skaits, finanses, valsts atbalsts) ir daudz lielāki. Mums, Latvijā pagaidām nav piepildījušās cerības uz valsts atbalsta palielināšanos sporta spēļu saimniecībai, tai skaitā basketbola internātu izveidi lielajos basketbola centros. Idejas ir uzklausītas un teorētiski akceptētas, taču praktiskā realizācija kavējas. Pagaidām mūsu vienīgā priekšrocība ir izdoma un darba kvalitāte, tāpēc kopīgi jādomā kā uzlabot darbu sporta skolās, maksimālu uzmanību pievēršot spēlētāju individuālai tehniskai un fiziskai sagatavotībai.

Protams, bez sportiskās sacensības un konkurences Jaunatnes basketbola līgas ikdiena nav iedomājama, tomēr ne jau tikai pēc sportiskajiem rezultātiem mērām mūsu jaunatnes sistēmas darba kvalitāti. Par panākumu jāuzskata fakts, ka, par spīti demogrāfiskajai krīzei un aizvien aktīvākai konkurencei no citu sporta veidu un izklaides industriju puses, izdevies nostabilizēt basketbolā iesaistīto bērnu un jauniešu skaitu.

Lai nosargātu pozīcijas, Jaunatnes līga lielu uzmanību pievērš darbam ar pašiem mazākajiem – gan sadarbībā ar klubiem regulāri rīkojot ieinteresējošas nodarbības jaunāko klašu audzēkņiem „Basketbols aicina”, gan organizējot „Kārums kausa” izcīņas turnīrus, gan iesaistot jaunos basketbolistus Talantu nedēļas pasākumos un lielajā talkā, gan stimulējot mācībās labākos ar īpašu godināšanu un motivējot laiskākos, liedzot nesekmīgajiem spēlēt finālturnīros un jaunatnes izlasēs. Patīkami, ka mūs kā piemēru min kolēģi citās federācijās.

Spēles noteikumi ir iezīmēti, taču to konsekventai ievērošanai vajadzīgs regulārs darbs, negaidot ātrus panākumus. Pagājušajā gadā Latvijas basketbolā skaļi sākām runāt par totalizatoru problēmu, kuras pamatā – vēlme ar negodīgiem līdzekļiem bez enerģijas patēriņa tikt pie vieglas peļņas. No sacensību rīkotāju puses esam panākuši, ka vairāki totalizatoru rīkotāji no saviem piedāvājumiem izņem turnīrus, kuros spēlē mūsu jauniešu komandas. Esam lieguši šo kantoru aģentiem ieeju Latvijas jaunatnes izlašu un LBL spēlēs. Taču nav aizlieguma, ko nevarētu apiet, tāpēc izšķirošas uzvaras cīņā ar šo sērgu izcīnāmas ar grūtu un nogurdinošu ikdienas darbu. Jo īpaši sporta skolās, kur audzēkņiem jāapgūst ne tikai prasme pareizi driblēt un precīzi mest, bet arī veselīga izpratne par morāli un ētiku.

Jaunatnes basketbola sistēmas mērķi sniedzas tālāk par basketbola laukuma robežām un šādu sociāli aktīvu pozīciju nekādi neiespaido fakts, ka savas darbības nodrošināšanai LJBL nesaņem tiešo valsts finansējumu. Daudzas labas idejas tie realizētas, balstoties uz mūsu darbinieku, kā arsi sporta skolu vadītāju un treneru, spēlētāju un viņu vecāku entuziasmu. Daudzas paliek pagaidām nerealizētas līdzekļu trūkuma dēļ. Tāpēc īpašs paldies sakāms basketbola kluba „VEF Rīga” valdes priekšsēdētājam Mārim Martinsonam, kurš personīgi atsaucās uz aicinājumu palīdzēt Jaunatnes līgai. Kopš 2014.gada rudens līgai atkal ir savs ģenerālsponsors.

Starptautisko sacensību spektru pēdējā laikā paplašinājuši Eiropas un pasaules čempionāti 3pret3 basketbolā. Nevarētu teikt, ka mēs būtu nogulējuši šī basketbola paveida starptautiskās attīstības enerģisko pirmos soļus. Ielu basketbols Latvijā aktīvi tiek spēlēts jau vairāk nekā 20 gadus. Esam iekļāvušies Eiropas sacensību rīkotāju apritē un vienlaikus ar Latvijas 3.čempionātu FIBA 3pret3 basketbolā Rīgai tika uzticēts rīkot Eiropas čempionāta kvalifikācijas turnīru. 2015.gada vasarā pie mums notiks Eiropas junioru čempionāta kvalifikācija. Tomēr kvalitatīvais ietvars vēl jāpiepilda ar saturu, apvienojot labāko spēlētāju spēkus un veidojot iespējami spēcīgākās komandas starptautiskajiem startiem. Pazīmes liecina, ka pēdējā laikā akcenti šai ziņā pārvietojas pareizā virzienā un ceru, ka 2015.gada sezona būs veiksmīgāka par iepriekšējo.

Pagājušajā gadā par sevi atkal lika runāt Latvijas basketbola seniori. Mūsu komandas veiksmīgi startēja Eiropas 8.čempionātā maksibasketbolā Čehijas pilsētā Ostravā, kur trijās grupās – vīrieši 35+ un 70+, kā arī dāmas 55+ - izcīnīja pirmās vietas. Patīkami, ka mūsu veterāni saglabājuši enerģiju un basketbola mīlestību aizvien jaunām cīņām, taču būtu grēks aizmirst kādreizējos nopelnus un to kaldinātājus.

2014.gadā bija arī skumji brīži – mūžībā aizgāja Latvijas basketbola leģendas Visvaldis Eglītis un Dzidra Karamiševa. Nav mūsu spēkos apturēt dzīves ritumu, taču varam darīt visu iespējamo, lai iemūžinātu izcilo basketbola personību piemiņu.

Tāpēc ir labi, ka iesaistoties daudziem cilvēkiem un basketbola organizācijām pavasarī dienasgaismu ieraudzīja mūsu izcilā basketbolista Visvalža Eglīša atmiņu grāmata „Mūža mīlestība – basketbols”.

Tāpēc labi, ka Daugavas sporta namā, pateicoties BJBS „Rīga” direktora Gunta Šēnhofa enerģijai, pakāpeniski tiek iedzīvināts basketbola tradīciju glabātuves projekts, un tapusi vīzija veselam basketbola skvēram ar Latvijas basketbola vēstures izcilāko personību un komandu piemiņas vietām. Tāpēc ir labi, ka Latvijas basketbola līgu klubi savā saspringtajā ritmā atraduši laiku piedalīties akcijā „Atceries savējos”, apmeklējot basketbola veterānus.

Atceroties pagātni, būsim stiprāki nākotnē. Arī 2015. – EuroBasket gadā.